นายกรัฐมนตรี กล่าวถ้อยแถลง OECD ย้ำรัฐบาลไทยยึดหลักธรรมาภิบาล ต่อต้านการทุจริต
พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม กล่าวถ้อยแถลงผ่านระบบวีดิทัศน์ ในพิธีเปิดงานสัมมนา 2021 OECD Global Anti-Corruption &amp; Integrity Forum ณ กรุงปารีส สาธารณรัฐฝรั่งเศส ซึ่งตรงกับเวลา 11.30 น. ของกรุงปารีส หรือ เวลา 17.30 น. ตามเวลาประเทศไทย ซึ่งเวทีนี้จัดขึ้นโดย องค์การเพื่อความร่วมมือและการพัฒนาทางเศรษฐกิจ (Organization for Economic Co-operation and Development : OECD) ซึ่งเป็นเวทีในการแลกเปลี่ยนแบ่งปันข้อมูลแนวความคิดและการปฏิบัติ สำหรับปีนี้ OECD ให้ความสำคัญกับบทบาทของความซื่อตรงและต่อต้านการทุจริตในการฟื้นตัวอย่างยืดหยุ่นจากการแพร่ระบาดของโควิด-19 ซึ่งเวทีนี้จะเป็นโอกาสในการนำเสนอบทบาทของรัฐบาลไทยในการต่อต้านการทุจริตคอร์รัปชัน เสริมสร้างธรรมาภิบาล ซึ่งประเทศไทยตระหนักถึงความสำคัญของปัญหาทุจริตคอร์รัปชันและการเสริมสร้างความซื่อตรง และเป็นประเทศแรกในเอเชียแปซิฟิกที่ได้ประเมินตนเองตามกรอบของ OECD ครบทุกมิติ นำข้อเสนอแนะของ OECD มาเป็นมาตรการในแผนการปฏิรูปประเทศ ด้านการป้องกันและปราบปรามการทุจริตและประพฤติมิชอบ และนำมาประเมินความโปร่งใสในการดำเนินงานของภาครัฐ โดยยึดหลักธรรมาภิบาล (Good Governance) ให้ประชาชนเข้ามามีส่วนร่วมในกระบวนการทำงานของรัฐ ผ่านการแจ้งเบาะแส หรือให้ข้อมูลเพื่อต่อต้านการทุจริตโอกาสนี้ นายกรัฐมนตรี ขอบคุณ OECD สำหรับความร่วมมือกับหน่วยงานต่างๆ ของประเทศไทย ภายใต้โครงการ OECD-Thailand Country Programme ซึ่งในเดือนเมษายน 2564 ไทยจะมีการเปิดตัวรายงานการเสริมสร้างความซื่อตรงในการบริหารงานภาครัฐ ระยะที่ 2 หวังว่าไทยจะเป็นต้นแบบให้ประเทศอื่นๆ ได้ นายกรัฐมนตรี เชื่อมั่นว่า การสานพลังร่วมมือจากทุกภาคส่วนจะเป็นพลังสำคัญ ทั้งนี้ ช่วงวิกฤตโควิด-19 ที่ผ่านมา ประเทศไทยแก้ไขปัญหาได้อย่างมีประสิทธิภาพเพราะได้รับความร่วมมือจากทุกภาคส่วน บูรณาการข้อมูลเพื่อการตัดสินใจอย่างรอบด้าน จึงทำให้ตอบสนองต่อวิกฤตได้อย่างรวดเร็ว ช่วยเหลือประชาชนได้ทั่วถึงทุกกลุ่มอย่างเป็นธรรมและส่งผลให้ประเทศไทยได้รับการยกย่องจากนานาประเทศ